Tak for dit dejlige spørgsmål om papegøjesyge. Det lyder som en hyggelig podcast, og jeg kan godt forstå, du blev nysgerrig, for papegøjesyge er en interessant sygdom, som ikke mange kender til. Papegøjesyge – også kaldet psittacosis – er en sjælden bakteriel infektion, der kan overføres fra fugle til mennesker. Den skyldes bakterien chlamydia psittaci, som findes hos fugle, især papegøjer, undulater og andre tamfugle. Sygdommen kan dog også ramme vilde fugle. Når mennesker bliver smittet, kan symptomerne minde om influenza eller forkølelse med hoste, feber, hovedpine og træthed. I sjældne tilfælde kan det udvikle sig til en mere alvorlig lungebetændelse. Selv om din fugl måske tilbringer hele dagen alene i sit bur, kan den stadig bære bakterien. Smitten sker normalt gennem indånding af støv fra tørret fugleafføring eller fjer, der indeholder bakterien, og den overføres typisk, når man gør buret rent eller håndterer fuglens legetøj. Vask hænder Fuglene kan være bærere af bakterien i lang tid uden at vise synlige symptomer, og de kan udskille dem i flere måneder eller endda år, især hvis de bliver stressede eller syge af andre årsager. Det lyder muligvis sødt at kysse sin fugl, men det er ikke den bedste idé, da den kan bære bakterien uden at være syg. Det er bedre at holde sig til at nusse og lege med fuglen. Husk i øvrigt at vaske hænderne grundigt bagefter. Hvis du oplever influenzalignende symptomer efter at have været i kontakt med en fugl, især hvis fuglen selv har været syg, bør du overveje at kontakte lægen. Papegøjesyge kan behandles med antibiotika, så det er vigtigt at søge behandling, hvis man mistænker smitte. Jeg håber, at svaret hjælper dig med at forstå papegøjesyge. Jeg må indrømme, det er mange år siden, jeg har mødt en patient med sygdommen, så jeg skulle også lige læse op på den. Det er altid spændende at genopfriske viden om sjældne sygdomme, så jeg er glad for, du deler din nysgerrighed med mig og læserne.